CELEX: 32007D0738
Language: sl
Date: 2007-10-09 00:00:00
Title: 2007/738/ES: Odločba Sveta z dne 9. oktobra 2007 o razveljavitvi Odločbe 2006/125/ES o obstoju čezmernega primanjkljaja v Združenem kraljestvu

17.11.2007   
            
            
               SL
            
            
               Uradni list Evropske unije
            
            
               L 300/49
            
         
      ODLOČBA SVETA
   
   z dne 9. oktobra 2007
   o razveljavitvi Odločbe 2006/125/ES o obstoju čezmernega primanjkljaja v Združenem kraljestvu
   (2007/738/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 104(12) Pogodbe,
   ob upoštevanju priporočila Komisije,
   ob upoštevanju naslednjega:
   
               (1)
            
            
               Svet je z Odločbo Sveta 2006/125/ES (1), ki je sledila priporočilu Komisije v skladu s členom 104(6) Pogodbe, sprejel odločitev, da v Združenem kraljestvu obstaja čezmerni primanjkljaj. Svet je opozoril, da je bil javnofinančni primanjkljaj v proračunskem letu 2004/2005 (2) 3,2 % BDP, kar je nad referenčno vrednostjo 3 % BDP iz Pogodbe, hkrati pa je bruto javnofinančni dolg znašal 40,8 % BDP, kar je precej pod referenčno vrednostjo 60 % BDP iz Pogodbe.
            
         
               (2)
            
            
               Svet je 24. januarja 2006 v skladu s členom 104(7) Pogodbe in členom 3(4) Uredbe Sveta (ES) št. 1467/97 z dne 7. julija 1997 o pospešitvi in razjasnitvi izvajanja postopka v zvezi s čezmernim primanjkljajem (3) po priporočilu Komisije predložil priporočilo, naslovljeno na Združeno kraljestvo, v skladu s katerim mora Združeno kraljestvo odpraviti stanje čezmernega primanjkljaja najpozneje do konca leta 2006/2007. Priporočilo je bilo objavljeno.
            
         
               (3)
            
            
               V skladu s členom 104(12) Pogodbe je treba odločbo Sveta o obstoju čezmernega primanjkljaja razveljaviti, ko je čezmerni primanjkljaj v zadevni državi članici po mnenju Sveta odpravljen.
            
         
               (4)
            
            
               V skladu s Protokolom o postopku v zvezi s čezmernim primanjkljajem, ki je priložen Pogodbi, Komisija zagotavlja podatke za izvajanje postopka. Države članice morajo v okviru uporabe tega protokola dvakrat na leto sporočiti podatke o javnofinančnem primanjkljaju in dolgu ter drugih povezanih spremenljivkah, in sicer pred 1. aprilom in pred 1. oktobrom, v skladu s členom 4 Uredbe Sveta (ES) št. 3605/93 z dne 22. novembra 1993 o uporabi Protokola o postopku v zvezi s čezmernim primanjkljajem, ki je priložen k Pogodbi o ustanovitvi Evropske skupnosti (4). Ker so bili podatki, sporočeni marca 2007 za proračunsko leto 2006/2007, vladne napovedi, je Združeno kraljestvo v okviru svojega postopka v zvezi s čezmernim primanjkljajem predložilo dodatno obvestilo. V tem obvestilu, ki je bilo prejeto 16. julija 2007, so navedeni rezultati za leto 2006/2007, kar je Komisiji omogočilo oceno proračunskega razvoja v Združenem kraljestvu, ob upoštevanju priporočila Sveta, da se najpozneje do leta 2006/2007 odpravi čezmerni javnofinančni primanjkljaj.
            
         
               (5)
            
            
               Na podlagi podatkov, ki jih je po sporočilu Združenega kraljestva 16. julija 2007 zagotovila Komisija (Eurostat) v skladu s členom 8g(1) Uredbe (ES) št. 3605/93, in spomladanske napovedi služb Komisije za leto 2007 je mogoče ugotoviti naslednje:
               
                           —
                        
                        
                           javnofinančni primanjkljaj se je zmanjšal s 3,2 % BDP v letu 2005/2006 na 2,7 % v letu 2006/2007, pod referenčno vrednostjo primanjkljaja 3 % BDP. To je nekoliko pod napovedjo v višini 2,8 % BDP iz posodobljene različice programa Združenega kraljestva za konvergenco iz decembra 2005,
                        
                     
                           —
                        
                        
                           fiskalna konsolidacija v letu 2006/2007 je bila posledica povečanja deleža prihodkov v višini 0,4 odstotne točke BDP, zlasti višjih prihodkov iz naslova davka na dobiček pravnih oseb. Skupni javnofinančni odhodki med letoma 2005/2006 in 2006/2007 so naraščali skladno z nominalnim BDP, čeprav je bila kapitalska poraba nižja od tiste, ki je bila napovedana v programu za konvergenco iz decembra 2005, tekoči odhodki pa so bili višji. V primerjavi z letom 2005/2006, v katerem je vračunan znesek enkratne transakcije zmanjšal primanjkljaj za 0,3 % BDP, znaša izboljšanje strukturnega salda (tj. ciklično prilagojenega salda brez enkratnih in drugih začasnih ukrepov) v letu 2006/2007 po ocenah 0,7 % BDP,
                        
                     
                           —
                        
                        
                           za leto 2007/2008 se v skladu z napovedjo primanjkljaja, ki je bila objavljena v proračunu iz marca 2007, v spomladanski napovedi služb Komisije za leto 2007 pričakuje nadaljnje zmanjšanje primanjkljaja na 2,6 % BDP, ki izhaja iz povečanja deleža prihodkov, natančneje davčne obremenitve, ki pa je skorajda v celoti izravnano s povečanjem deleža izdatkov. Ta delež primanjkljaja je višji od uradne napovedi primanjkljaja v višini 2,3 % BDP iz posodobljene različice programa za konvergenco iz decembra 2006 zaradi popravka prihodkov iz davka na dobiček pravnih oseb navzdol. Za leto 2008/2009 spomladanska napoved ob nespremenjeni politiki predvideva nadaljnje zmanjšanje primanjkljaja na 2,4 % BDP. To kaže, da se je primanjkljaj verodostojno in trajnostno znižal pod zgornjo mejo 3 % BDP. V strukturnem smislu se predvideva, da se bo javnofinančni primanjkljaj zmanjšal za 0,2 odstotne točke BDP v letu 2007/2008 in ob nespremenjeni politiki za 0,3 odstotne točke v letu 2008/2009. To kaže na razmeroma skromno gibanje prihodnje konsolidacije glede na napovedano ugodno gospodarsko okolje,
                        
                     
                           —
                        
                        
                           javni dolg se je povečal z 39,6 % BDP v letu 2004/2005 na 42,5 % v letu 2006/2007. V skladu s spomladansko napovedjo služb Komisije za leto 2007 se pričakuje, da se bo delež dolga povečal na okoli 43,9 % do konca marca 2009, vendar bo ostal precej pod referenčno vrednostjo 60 % BDP. Za zaustavitev povečanja deleža dolga bo potrebna nadaljnja krepitev fiskalnega položaja, ki presega napovedi za leto 2008/2009.
                        
                     
         
               (6)
            
            
               Po mnenju Sveta je bil čezmerni primanjkljaj v Združenem kraljestvu odpravljen, zato bi bilo treba Odločbo 2006/125/ES razveljaviti –
            
         SPREJEL NASLEDNJO ODLOČBO:
   Člen 1
   Iz celovite ocene sledi, da je čezmerni primanjkljaj v Združenem kraljestvu odpravljen.
   Člen 2
   Odločba 2006/125/ES se razveljavi.
   Člen 3
   Ta odločba je naslovljena na Združeno kraljestvo Velike Britanije in Severne Irske.
   
      V Luxembourgu, 9. oktobra 2007
      
         
            Za Svet
         
         
            Predsednik
         
         F. TEIXEIRA DOS SANTOS
         
      
   
   
      (1)  UL L 51, 22.2.2006, str. 14.
   
      (2)  V skladu z Uredbo Sveta (ES) št. 1467/97 so ustrezni proračunski podatki za Združeno kraljestvo opredeljeni glede na proračunsko leto, ki traja od 1. aprila do 31. marca.
   
      (3)  UL L 209, 2.8.1997, str. 6. Uredba, kakor je bila nazadnje spremenjena z Uredbo (ES) št. 1056/2005 (UL L 174, 7.7.2005, str. 5).
   
      (4)  UL L 332, 31.12.1993, str. 7. Uredba, kakor je bila nazadnje spremenjena z Uredbo (ES) št. 2103/2005 (UL L 337, 22.12.2005, str. 1).